2. ลักษณะการประกอบธุรกิจ

ความเป็นมาและพัฒนาการที่สำคัญ

บริษัทหลักทรัพย์ ไซรัส จำกัด (มหาชน) (“บริษัทฯ”) เดิมชื่อ “บริษัทหลักทรัพย์ วชิระซีเคียวริตีส์
จำกัด” (“วชิระ”) ซึ่งได้ระงับการประกอบธุรกิจหลักทรัพย์เป็นการชั่วคราวตั้งแต่เดือนกรกฎาคม
2541 และธนาคาร ไทยธนาคาร จำกัด (มหาชน)
ในฐานะผู้ถือหุ้นใหญ่ของวชิระได้ขายหุ้นของวชิระที่ถืออยู่ทั้งหมดให้แก่นักลงทุนกลุ่มใหม่เมื่อวันที่ 28
พฤษภาคม 2545

ภายหลังการเปลี่ยนแปลงโครงสร้างผู้ถือหุ้น ได้มีการจดทะเบียนเปลี่ยนชื่อจาก “บริษัทหลักทรัพย์
วชิระซีเคียวริตีส์ จำกัด” เป็น “บริษัทหลักทรัพย์ ไซรัส จำกัด” เมื่อวันที่ 23 กรกฎาคม 2545
และเปิดให้บริการอย่างเป็นทางการเมื่อวันที่ 9 สิงหาคม 2545
โดยได้รับใบอนุญาตให้ประกอบธุรกิจหลักทรัพย์ 4 ประเภท ได้แก่
ธุรกิจการเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์ ปัจจุบัน บริษัทฯ เป็นสมาชิกตลาดหลักทรัพย์ หมายเลข 24 นอกจากนี้
บริษัทฯ ยังได้รับความเห็นชอบจากสำนักงาน ก.ล.ต. ในการให้บริการเป็นที่ปรึกษาทางการเงิน
ตัวแทนซื้อ/ขายคืนหน่วยลงทุน (Selling Agent) และประกอบธุรกิจซื้อขายสัญญาซื้อขายล่วงหน้า
รวมทั้งยังเป็นสมาชิกของศูนย์ซื้อขายตราสารหนี้ไทยในการเป็นตัวแทนซื้อขายตราสารหนี้ของศูนย์ซื้อขายตราสารหนี้ไทยอีกด้วย

พัฒนาการที่สำคัญของบริษัทฯ มีดังต่อไปนี้

  ปี 2545 - เมื่อวันที่ 28 พฤษภาคม 2545 ธนาคาร ไทยธนาคาร จำกัด (มหาชน)
  ในฐานะผู้ถือหุ้นใหญ่ของวชิระ ได้ขายหุ้นจำนวน 2,999,994 หุ้น ซึ่งคิดเป็นสัดส่วนร้อยละ
  99.99 ของทุนจดทะเบียนที่ออกและเรียกชำระแล้ว ให้แก่นักลงทุนจำนวน 4 ราย ประกอบด้วย
  นายมนตรี สิหนาทกถากุล นายชัชวาลย์ เจียรวนนท์ นางสุพร วัธนเวคิน และนายกวิน เจียมอุดม
  ส่งผลให้กลุ่มผู้ถือหุ้นดังกล่าวเป็นกลุ่มผู้ถือหุ้นรายใหญ่ ทั้งนี้ บริษัทฯ
  ไม่ได้รับโอนภาระหนี้สินของวชิระมาแต่อย่างใดในการซื้อหุ้นครั้งนี้

  - เมื่อวันที่ 5 กรกฎาคม 2545 ที่ประชุมวิสามัญผู้ถือหุ้นได้มีมติให้บริษัทฯ เพิ่มทุนจากจำนวน
  300.0 ล้านบาท เป็น 500.0 ล้านบาท โดยการเสนอขายหุ้นสามัญเพิ่มทุนจำนวน 2.0 ล้านหุ้น
  มูลค่าที่ตราไว้หุ้นละ 100.0 บาท ให้แก่ผู้ถือหุ้นเดิมตามอัตราส่วนการถือหุ้น

  - จดทะเบียนเปลี่ยนชื่อบริษัทจาก “บริษัทหลักทรัพย์ วชิระซีเคียวริตีส์ จำกัด” เป็น
  “บริษัทหลักทรัพย์ ไซรัส จำกัด” เมื่อวันที่ 23 กรกฎาคม 2545 และได้รับอนุญาตจากสำนักงาน
  ก.ล.ต. ให้ประกอบธุรกิจหลักทรัพย์ โดยเป็นสมาชิกตลาดหลักทรัพย์หมายเลข 24
  และเริ่มเปิดดำเนินการอย่างเป็นทางการเมื่อวันที่ 9 สิงหาคม 2545

  ปี 2546 - เมื่อวันที่ 29 กรกฎาคม 2546 ที่ประชุมวิสามัญผู้ถือหุ้นได้มีมติลดทุนจดทะเบียนจาก
  500.0 ล้านบาท เหลือ 200.0 ล้านบาท โดยการลดหุ้นสามัญจากเดิมจำนวน 5.0
  ล้านหุ้นลงเหลือ 2.0 ล้านหุ้น เพื่อชดเชยขาดทุนสะสมของบริษัทฯ
  และได้จดทะเบียนลดทุนดังกล่าวในวันที่ 11 ธันวาคม 2546

  ปี 2547 - เมื่อวันที่ 8 มกราคม 2547 บริษัทฯ ได้เปิดสำนักงานสาขาแห่งแรกที่ อ. หาดใหญ่
  จ. สงขลา

  - เมื่อวันที่ 11 กุมภาพันธ์ 2547 บริษัทฯ
  ได้จดทะเบียนแปรสภาพจากบริษัทจำกัดเป็นบริษัทมหาชน

  - เมื่อวันที่ 2 เมษายน 2547
  ที่ประชุมสามัญผู้ถือหุ้นมีมติอนุมัติการเปลี่ยนแปลงมูลค่าที่ตราไว้ของหุ้นของบริษัทฯ จากมูลค่าหุ้นละ
  100.0 บาท เป็นมูลค่าหุ้นละ 2.0 บาท ซึ่งมีผลทำให้บริษัทฯ มีหุ้นสามัญเป็นจำนวนรวมกันทั้งสิ้น
  100.0 ล้านหุ้น รวมทั้งได้มีมติจ่ายเงินปันผลจำนวน 180.0 ล้านบาท
  และมีการอนุมัติการเพิ่มทุนจดทะเบียนของบริษัทฯ อีกจำนวน 270.0 ล้านบาท เป็นทุนจดทะเบียน
  470.0 ล้านบาท โดยการออกหุ้นสามัญเพิ่มทุนจำนวน 135.0 ล้านหุ้น เสนอขายแก่ (1)
  ผู้ถือหุ้นเดิมจำนวน 75.0 ล้านหุ้น โดยได้จดทะเบียนเพิ่มทุนแล้วในเดือนเมษายน 2547 (2)
  กรรมการและพนักงานของบริษัทฯ จำนวน 6.0 ล้านหุ้น (3) ประชาชนทั่วไปจำนวน 54.0
  ล้านหุ้น

  - เมื่อวันที่ 26 เมษายน 2547 บริษัทฯ ได้เปิดสำนักงานสาขาที่โรงแรมแลนด์มาร์ค กรุงเทพฯ

  - เมื่อวันที่ 23 มิถุนายน 2547 บริษัทฯ ได้เปิดสำนักงานสาขาที่ จ. ภูเก็ต

  - เมื่อวันที่ 9 กรกฎาคม 2547 บริษัทฯ ได้เปิดสำนักงานสาขาที่ศูนย์การค้าเซ็นทรัล ปิ่นเกล้า

-   เมื่อวันที่ 13-15 ตุลาคม 2547 บริษัทฯ เสนอขายหุ้นสามัญเพิ่มทุนต่อประชาชนทั่วไป จำนวน
    54.0 ล้านหุ้น ราคาหุ้นละ 11 บาท และเสนอขายต่อกรรมการและพนักงานจำนวน 6.0
    ล้านหุ้น ราคาหุ้นละ 11 บาท

-   เมื่อวันที่ 20 ตุลาคม 2547 บริษัทฯ ได้จดทะเบียนเปลี่ยนแปลงทุนที่ชำระแล้วเป็นจำนวน
    470.0 ล้านบาท

-   เมื่อวันที่ 27 ตุลาคม 2547 บริษัทฯ
    ได้เข้าเป็นบริษัทจดทะเบียนในตลาดหลักทรัพย์แห่งประเทศไทยและหุ้นสามัญของบริษัทฯ
    ได้เข้าทำการซื้อขายในตลาดหลักทรัพย์แห่งประเทศไทยเป็นวันแรก

-   เมื่อวันที่ 18 พฤศจิกายน 2547 ที่ประชุมคณะกรรมการบริษัท
    ได้มีมติอนุมัติการจ่ายเงินปันผลระหว่างกาลในอัตราหุ้นละ 0.30 บาท เป็นเงินจำนวน 70.50
    ล้านบาท กำหนดจ่ายเงินปันผลในวันที่ 17 ธันวาคม 2547

ปี 2548 - เมื่อวันที่ 10 มกราคม 2548 บริษัทฯ ได้เปิดสำนักงานสาขาชินวัตรไทย ทาวเวอร์
ที่ถนนพระราม 4 กรุงเทพฯ

-   เมื่อวันที่ 1 เมษายน 2548 บริษัทฯ ได้เปิดสำนักงานสาขาที่จังหวัดขอนแก่น

-   เมื่อวันที่ 27 เมษายน 2548 ที่ประชุมผู้ถือหุ้นสามัญประจำปี 2548
    ได้มีมติอนุมัติจ่ายเงินปันผลสำหรับผลการดำเนินงานงวด 6 เดือนหลังของปี 2547 อัตราหุ้นละ
    0.30 บาท เป็นจำนวนเงิน 70.50 ล้านบาท กำหนดจ่ายเงินปันผลในวันที่ 17 พฤษภาคม
    2548 อนุมัติให้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯ
    แก่กรรมการและพนักงานของบริษัทฯ จำนวน 11.00 ล้านหน่วย
    และอนุมัติเพิ่มทุนจดทะเบียนอีกจำนวน 22.00 ล้านบาท จากทุนจดทะเบียนเดิม 470.00
    ล้านบาท เป็นจำนวน 492.00 ล้านบาท โดยการออกหุ้นสามัญเพิ่มทุนจำนวน 11.00 ล้านหุ้น
    มูลค่าที่ตราไว้หุ้นละ 2 บาท และได้จดทะเบียนเพิ่มทุนเป็น 492.00 ล้านบาท เมื่อวันที่ 30
    พฤษภาคม 2548

-   เมื่อวันที่ 14 ตุลาคม 2548 บริษัทฯ ได้รับอนุญาตประกอบธุรกิจซื้อขายสัญญาซื้อขายล่วงหน้า
    จากคณะกรรมการกำกับหลักทรัพย์และตลาดหลักทรัพย์

-   เมื่อวันที่ 19 ตุลาคม 2548 บริษัทฯ ได้เปิดสำนักงานสาขาเดอะมอลล์ งามวงศ์วาน
    ที่จังหวัดนนทบุรี

  ปี 2549 - ตั้งแต่เดือนมิถุนายน-ธันวาคม 2549
  บริษัทฯมีการเพิ่มทุนจากการใช้ใบสำคัญแสดงสิทธิที่เสนอขายแก่กรรมการ

  และพนักงานที่นำมาแปลงสภาพเป็นหุ้นสามัญจำนวน 1,004,900 หน่วย เป็นเงินจำนวน
  2,009,800 บาท ทำให้

  ณ 31 ธันวาคม 2549 บริษัทฯ มีทุนจดทะเบียน 492,000,000 บาท มีทุนที่ออกและชำระแล้ว
  472,009,800 บาท

  ปี 2550 - เมื่อวันที่ 1 เมษายน 2550 บริษัทฯ ได้ปิดสำนักงานสาขาชินวัตรไทย ทาวเวอร์

-   เมื่อวันที่ 14 พฤษภาคม 2550 บริษัทฯ ได้ปิดสำนักงานสาขาหาดใหญ่ จ. สงขลา

  - ตั้งแต่เดือนมกราคม-ธันวาคม 2550
  บริษัทฯมีการเพิ่มทุนจากการใช้ใบสำคัญแสดงสิทธิที่เสนอขายแก่กรรมการ

  และพนักงานที่นำมาแปลงสภาพเป็นหุ้นสามัญจำนวน 1,609,100 หน่วย เป็นเงินจำนวน
  3,218,200 บาท ทำให้

  ณ 31 ธันวาคม 2550 บริษัทฯ มีทุนจดทะเบียน 492,000,000 บาท มีทุนที่ออกและชำระแล้ว
  475,144,000 บาท

ภาพรวมการประกอบธุรกิจ

บริษัทฯ ประกอบธุรกิจหลักทรัพย์ โดยมีใบอนุญาตจากกระทรวงการคลังให้ประกอบธุรกิจหลักทรัพย์ 4
ประเภท ได้แก่ การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์ โดยบริษัทฯ เป็นสมาชิกตลาดหลักทรัพย์หมายเลข 24
นอกเหนือจากการให้บริการดังกล่าวแล้ว บริษัทฯ ยังได้รับความเห็นชอบจากสำนักงาน ก.ล.ต.
ในการให้บริการการเป็นที่ปรึกษาทางการเงิน และประกอบธุรกิจซื้อขายสัญญาซื้อขายล่วงหน้า
รวมทั้งยังมีบริการเป็นตัวแทนซื้อ/ขายคืนหน่วยลงทุน (Selling Agent Service)
และตัวแทนซื้อขายตราสารหนี้ของศูนย์ซื้อขายตราสารหนี้ไทย ซึ่งบริษัทฯ
เป็นหนึ่งในสมาชิกของศูนย์ซื้อขายตราสารหนี้ไทย

ณ วันที่ 31 ธันวาคม 2550 บริษัทฯ มีสำนักงานใหญ่ตั้งอยู่ที่ชั้น 9,12,14,15,17 และ 18
อาคารอัลม่าลิงค์ ซอยชิดลม ถนนเพลินจิต กรุงเทพฯ และมีสำนักงานสาขา 5 แห่ง ได้แก่
สำนักแลนด์มาร์ค กรุงเทพฯ สาขาภูเก็ต จ. ภูเก็ต สาขาเซ็นทรัล ปิ่นเกล้า กรุงเทพฯ
สาขาขอนแก่น จ.ขอนแก่น และสาขาเดอะมอลล์ งามวงศ์วาน จ. นนทบุรี

โครงสร้างรายได้

โครงสร้างรายได้ของบริษัทฯ สำหรับ ปี 2549 และ ปี 2550 จำแนกได้ดังนี้

ตารางแสดงโครงสร้างรายได้ของบริษัทฯ

  ---------------------------- ----------- ------------ ------------ ------------
  ประเภทรายได้                  ปี 2549                   ปี 2550       

                               พันบาท       ร้อยละ        พันบาท        ร้อยละ

  ค่านายหน้า                     176,210     71.78        147,378      68.85

  ค่าธรรมเนียมและค่าบริการ         5,516       2.25         7,560        3.53

  กำไรจากการซื้อขายหลักทรัพย์       10,541      4.29         16,514       7.71

  ดอกเบี้ยและเงินปันผล             30,417      12.39        25,103       11.73

  ดอกเบี้ยเงินให้กู้ยืมเพื่อซื้อหลักทรัพย์   9,007       3.67         12,095       5.65

  รายได้ค่าบริการอื่น               13,500      5.50         4,500        2.10

  รายได้อื่น                      282         0.12         924          0.43

  รวม                          245,473     100.00       214,074      100.00
  ---------------------------- ----------- ------------ ------------ ------------

เป้าหมายการดำเนินธุรกิจ

บริษัทฯ
มีวิสัยทัศน์ในการเป็นบริษัทหลักทรัพย์ที่ให้บริการที่เป็นเลิศเพื่อสร้างความพึงพอใจสูงสุดให้แก่ลูกค้า
โดยมีเป้าหมายในการนำเสนอบริการที่รวดเร็ว มีคุณภาพ สร้างสรรค์ ในรูปแบบที่แตกต่าง (The
Innovative Premium Broker) บริษัทฯ
ได้จัดการฝึกอบรมและส่งเจ้าหน้าที่การตลาดเข้าร่วมสัมมนาต่างๆ ทั้งที่จัดขึ้นภายในบริษัทฯ เอง
หรือจัดโดยหน่วยงานที่เกี่ยวข้อง เพื่อเป็นการเพิ่มพูนทักษะและความรู้ให้เจ้าหน้าที่การตลาด
สามารถให้คำแนะนำในการลงทุนที่ดีต่อลูกค้า
ทำให้ลูกค้าได้รับผลตอบแทนสูงสุดในระดับความเสี่ยงที่ยอมรับได้
และสำหรับเจ้าหน้าที่รับอนุญาตบริษัทฯ
ได้จัดให้มีการอบรมและฝึกฝนการรับคำสั่งซื้อขายหลักทรัพย์ให้เป็นไปอย่างถูกต้องและรวดเร็ว
รวมทั้งบริษัทฯ ยังได้เข้าร่วมกิจกรรมต่างๆ ที่จัดโดยตลาดหลักทรัพย์แห่งประเทศไทย
เป็นประจำทุกปี เช่น งาน SET IN THE CITY ซึ่งถือเป็นช่องทางในการประชาสัมพันธ์บริษัทฯ
และหาลูกค้าใหม่ของบริษัทฯ นอกจากนี้ บริษัทฯ
ยังเน้นให้ความสำคัญกับการพัฒนาคุณภาพและรูปแบบของงานวิจัยที่นำเสนอข้อมูลให้กับลูกค้าได้อย่างมีประสิทธิภาพ
สำหรับการตัดสินใจในการลงทุนได้อย่างทันต่อเหตุการณ์
โดยผลงานการวิเคราะห์หลักทรัพย์ถือเป็นปัจจัยที่สำคัญประการหนึ่งสำหรับลูกค้าประเภทสถาบันในการที่จะมาใช้บริการของบริษัทฯ

ในขณะเดียวกัน บริษัทฯ
จะมุ่งเน้นในการวางรากฐานและบริการธุรกิจวาณิชธนกิจให้ชื่อเสียงและผลงานเป็นที่ยอมรับ
โดยการนำเสนอบริการที่ครอบคลุมทั้งการให้บริการเป็นที่ปรึกษาทางการเงินให้แก่ลูกค้าในการเข้าจดทะเบียนในตลาดหลักทรัพย์
การควบรวมกิจการ การประเมินมูลค่ากิจการ การหาผู้ร่วมทุน ฯลฯ
รวมถึงการเป็นผู้จัดจำหน่ายหลักทรัพย์ทั้งตราสารทุน ตราสารหนี้ และตราสารกึ่งหนี้กึ่งทุน
และตามที่บริษัทฯ ได้รับอนุญาตประกอบธุรกิจซื้อขายสัญญาซื้อขายล่วงหน้า ซึ่งเป็นธุรกิจใหม่ บริษัทฯ
จึงมุ่งพัฒนาบุคลากรให้เข้ารับการฝึกอบรมเรียนรู้ในธุรกิจนี้อย่างต่อเนื่อง
เพื่อพร้อมให้คำแนะนำและให้บริการได้อย่างมีคุณภาพโดยทันทีเมื่อได้รับอนุญาตให้เริ่มประกอบธุรกิจจาก
บริษัท ตราสารอนุพันธ์ (ประเทศไทย) จำกัด (มหาชน) (TFEX)

นอกจากนี้ บริษัทฯ ยังมีเป้าหมายในการเพิ่มประสิทธิภาพของหน่วยงานสนับสนุน
โดยเฉพาะอย่างยิ่งในการพัฒนาระบบเทคโนโลยีสารสนเทศอย่างต่อเนื่อง
โดยการเลือกใช้เทคโนโลยีที่มีประสิทธิภาพสูง
และมีระบบการสำรองคอมพิวเตอร์ที่มีความปลอดภัยในทุกด้าน เพื่อการบริหารจัดการ การปฏิบัติงาน
การให้บริการที่ดีที่สุด และสามารถตอบสนองต่อทุกความต้องการของลูกค้าได้อย่างรวดเร็ว